钦定古今图书集成/明伦汇编/交谊典/第073卷 > 《答李陵诗》苏武
## 钦定古今图书集成/明伦汇编/交谊典/第073卷 > 《答李陵诗》苏武

骨肉缘枝叶，结交亦相因。四海皆兄弟，谁为行路人。
况我连枝树，与子同一身。昔为鸳与鸯，今为参与辰。
昔者常相近，邈若胡与秦。惟念当乖离，恩情日以新。
《鹿鸣》思野草，可以喻嘉宾。我有一尊酒，欲以赠远人。
愿子留斟酌，叙此平生亲。

又

结发为夫妻，恩爱两不疑。欢娱在今夕，嬿婉及良时。
征夫怀往路，起视夜何其。参辰皆已没，去去从此辞。
行役在战场，相见未有期。握手一长叹，泪为生别滋。
努力爱春华，莫忘欢乐时。生当复来归，死当长相思。

又

《黄鹄》一远别，“千里顾徘徊。胡马失其群，思心常依依。
何况双飞龙，羽翼临当乖。幸有弦歌曲，可以喻中怀。
请为游子吟，泠泠一何悲。丝竹厉清音，慷慨有馀哀。
长歌正激烈，中心怆以摧。欲展清商曲，念子不得归。
俛仰内伤心，泪下不可挥。愿为双黄鹄，送子俱远飞。”

又

烛烛晨明月，馥馥秋兰芳；芬馨长夜发，随风入我堂。
征夫怀远路，游子恋故乡。寒冬十二月，晨起践严霜；
俯观江汉流，仰视浮云翔。良友远别离，各在天一方；
山海隔中州，相去悠且长；嘉会难再遇，欢乐殊未央。
愿君崇令德，随时爱景光。